Projektet er økonomisk støttet af EU, og ifølge transportministeren kommer den nye rute hele Europa til gavn, når varer, gods og alt muligt andet kan komme hurtigere gennem Danmark.

- Femern Bælt-forbindelsen vil skabe store og vigtige samfundsøkonomiske gevinster, ikke alene for Danmark, men også for vores nabolande og resten af Europa, siger Benny Engelbrecht.

- Støtten fra EU understreger, at den faste forbindelse også er et stort ønske fra resten af EU's side, siger han.

Arbejdspladser, praktikpladser og lærepladser

I Folketinget står Venstre, Dansk Folkeparti, Det Konservative Folkeparti, SF, De Radikale og Liberal Alliance bag aftalen sammen med regeringen.

Vi kan nu se frem til øget aktivitet, flere arbejdspladser og ikke mindst byde velkommen til rigtig mange lærlinge- og praktikpladser. Hans Kristian Skibby, transportordfører for DF

- Vi glæder os i Venstre over, at der er bred politisk enighed om det her projekt, for den trafikale infrastruktur betyder rigtig meget for vores økonomi og vores mobilitet - og vi er ivrige efter at komme videre med trafikale investeringer, siger partiets transportordfører, Kristian Pihl Lorentzen.

Glæden spreder sig også til Niels Flemming Hansen fra De Konservative, der kalder det "en stor dag" både for Danmark, Lolland og for unge håndværkere, der skal på jagt efter praktikpladser.

Og den begejstring deler man i Dansk Folkeparti, lyder det fra transportordfører Hans Kristian Skibby.

- Vi kan nu se frem til øget aktivitet, flere arbejdspladser og ikke mindst byde velkommen til rigtig mange lærlinge- og praktikpladser, siger han.

Sparet tid er penge værd

Tidligere transportminister Ole Birk Olesen, som er transportordfører for Liberal Alliance pointerer, at omfanget af projektet og også gevinsten på den anden side er exceptionel.

- Det vil øge mobiliteten ganske betragteligt. Kører man i bil mellem København og Hamborg, vil man spare en times transport. To timer, hvis man kører i tog.